Шина сохьтехь сов некъбича кхин хьовзам боцуш дIакхечира хIорш Теркйисте. Цигахь кхарна дика кечам бина хиллера. Нускал дехаш йолу хIусамаш хьеший цецбохуш яккхий хиллера. Чуьра хьал а безамехь дара. Схьаеъна ши йоI нускал долчу чуйигира. Захало дийца а, кхочушдан а баьхкинарш комаьрша кечдинчу шуьне охьаховшийра. Массо а велакъежна, самукъане а вара. Забарш а, белабаларш а хезара. Шел йоккха юьй-те аьлла йолу «Панасоник» эгIазчу белшаш тIехь а сецош, дерригенан сурт доккхуш, дIаяздеш хьийзаш видеооператор а вара. Наггахь шуьнан гонаха хьаьвзара и, юха нускал долчу воьдура.